Zborul unui avion, amânat după ce un pasager a aruncat monede în motor. Care a fost motivul
Un zbor din China a fost amânat, miercuri, cu mai mult de patru ore după ce un pasager a aruncat monede în motor, potrivit presei de stat chineze.
Zborul CZ8805 al companiei China Southern Airlines trebuia inițial să decoleze din orașul sudic Sanya către Beijing în jurul orei locale 10:00, ora locală, pe 6 martie, dar a decolat abia în jurul orei locale 14:16, au arătat site-urile de urmărire a zborurilor Flightradar24 și Flight Aware, scrie CNN.
Într-o înregistrare video partajată de mai multe instituții media de stat, un însoțitor de bord este văzut interogând un pasager despre care se crede că a aruncat monedele, întrebându-l câte monede au fost aruncate în motor. Pasagerul, a cărui identitate nu a fost dezvăluită în videoclip sau de către mass-media de stat, poate fi auzit pe cameră spunând "trei până la cinci" monede.
Pasagerul care ar fi aruncat monedele a fost ulterior reținut de poliția aeroportului, a relatat presa de stat, citând Chinese Southern Airlines.
Compania aeriană a declarat că monedele au fost găsite în timpul controalelor de securitate, dar nu a precizat câte au fost localizate.
"Personalul de întreținere a aeronavei a efectuat o inspecție de siguranță cuprinzătoare și a stabilit că nu au existat probleme de siguranță înainte de decolare", a declarat serviciul clienți al companiei aeriene pentru presa de stat.
"Rugăciune pentru un zbor în siguranță"
China Southern Airlines a emis, miercuri, un avertisment împotriva "comportamentelor necivilizate" pe contul oficial chinez de socializare Weibo, spunând că "aruncarea de monede în avion reprezintă o amenințare la adresa siguranței aviației și va duce la diferite niveluri de pedeapsă". Cu toate acestea, postarea nu a făcut referire directă la incident.
CNN a luat legătura cu China Southern Airlines.
Incidente similare cu oameni care aruncă monede în avioane, aparent pentru "noroc", au avut loc în ultimii ani în China.
În octombrie anul trecut, un zbor al companiei China Southern Airlines a fost întârziat în Guangzhou după ce un pasager a fost observat aruncând monede spre avion. În 2021, un zbor al companiei GX Airlines între Weifang și Haikou a fost anulat după ce mai multe monede învelite în hârtie roșie au fost descoperite la sol. Iar în 2017, un pasager în vârstă a aruncat monede spre un avion al companiei China Southern Airlines în timpul îmbarcării pe Aeroportul Internațional Pudong din Shanghai, susținând că a fost "o rugăciune pentru un zbor sigur".